CELEX: 52021PC0248
Language: lv
Date: 2021-05-19
Title: Priekšlikums PADOMES REGULA par tādu zvejas iespēju iedalīšanu, kuras paredzētas protokolā (2021.–2026. gadam), ar ko īsteno Partnerattiecību nolīgumu zivsaimniecības nozarē starp Gabonas Republiku un Eiropas Kopienu

EIROPAS KOMISIJA
            Briselē, 19.5.2021
            COM(2021) 248 final
            2021/0128(NLE)
            Priekšlikums
            PADOMES REGULA 
            par tādu zvejas iespēju iedalīšanu, kuras paredzētas protokolā (2021.–2026. gadam), ar ko īsteno Partnerattiecību nolīgumu zivsaimniecības nozarē starp Gabonas Republiku un Eiropas Kopienu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Partnerattiecību nolīgums zivsaimniecības nozarē (PNZN) starp Gabonas Republiku un Eiropas Kopienu tika parakstīts 2007. gada 4. jūnijā, un 2007. gada 11. jūnijā tas stājās spēkā uz sešiem gadiem. Nolīgums tiek atjaunots automātiski un tāpēc joprojām ir spēkā. Iepriekšējo PNZN īstenošanas protokolu, kas bija spēkā trīs gadus, sāka piemērot 2013. gada 24. jūlijā, un tā termiņš beidzās 2016. gada 23. jūlijā.
               
               
                  Komisija, pamatojoties uz attiecīgajām sarunu norādēm
                     1
                  , ar Gabonas Republikas valdību (“Gabona”) ir risinājusi sarunas, lai Eiropas Savienības vārdā noslēgtu jaunu PNZN īstenošanas protokolu (2021.–2026. gadam). Šīm sarunām noslēdzoties, 2021. gada 10. februārī sarunu risinātāji parafēja protokolu. Jaunais protokols aptver piecu gadu periodu no PNZN 24. pantā noteiktās provizoriskās piemērošanas sākuma dienas, proti, no dienas, kad abas puses to parakstījušas.
               
               
                  Šā priekšlikuma mērķis ir atļaut īstenošanas protokola parakstīšanu. 
               
            
            
               •Saskanība ar spēkā esošajiem noteikumiem konkrētajā politikas jomā
            
            
               Jaunā protokola galvenais mērķis ir nodrošināt atjauninātu satvaru, kurā ņemtas vērā reformētās kopējās zivsaimniecības politikas prioritātes un tās ārējā dimensija, ar mērķi turpināt un nostiprināt Eiropas Savienības un Gabonas Republikas stratēģisko partnerību zivsaimniecības jomā.
            
            
               Protokola mērķis ir saskaņā ar labākajiem pieejamajiem zinātniskajiem ieteikumiem un Starptautiskās Atlantijas tunzivju saglabāšanas komisijas (ICCAT) rezolūcijām un ieteikumiem piešķirt Eiropas Savienības kuģiem zvejas iespējas Gabonas zvejas zonā pieejamā pārpalikuma robežās. Komisijas nostāja sarunās daļēji pamatojās uz rezultātiem, kas gūti, veicot iepriekšējā protokola (2013.–2016. gadam) izvērtējumu un provizorisku novērtējumu par to, vai būtu lietderīgi noslēgt jaunu protokolu. Vērtēšanu veica neatkarīgi eksperti. Mērķis ir sekmēt arī Eiropas Savienības un Gabonas Republikas sadarbību, lai atbilstoši abu pušu interesēm veicinātu ilgtspējīgas zivsaimniecības politiku un zvejas resursu atbildīgu izmantošanu Gabonas zvejas zonā un Atlantijas okeānā. Turklāt šī sadarbība palīdzēs arī veicināt pienācīgus darba apstākļus zvejniecībā.
            
            
               Jaunajā protokolā paredzētas zvejas iespējas šādās kategorijās:
            
            
               –
                     27 kuģi tunzivju zvejai ar riņķvadu,
            
            
               –
                     6 kuģi tunzivju zvejai ar makšķerrīkiem,
            
            
               –
                     atbalsta kuģi saskaņā ar attiecīgajām ICCAT rezolūcijām un Gabonas tiesību aktos noteiktajiem ierobežojumiem, 
            
            
               – 
                     4 traleri varbūtējai dziļūdens vēžveidīgo zvejai, kas vēl jāapstiprina, ņemot vērā izpētes zvejas rezultātus.
            
            
               •Saskanība ar citām Savienības politikas jomām
            
            
               
                  Sarunu risināšana par jaunu protokolu, ar ko īsteno ar Gabonu noslēgto Ilgtspējīgas zivsaimniecības partnerattiecību nolīgumu, ir saskaņā ar ES ārējo darbību attiecībā uz Āfrikas, Karību jūras reģiona un Klusā okeāna (ĀKK) valstīm un konkrēti ar Savienības mērķiem, kurus tā izvirzījusi demokrātijas principu un cilvēktiesību ievērošanas ziņā.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Juridiskais pamats ir Līguma par Eiropas Savienības darbību 43. panta 3. punkts, kas nosaka, ka Padome pēc Komisijas priekšlikuma pieņem pasākumus par zvejas iespēju iedalīšanu. 
               
            
         
         
            
               •Subsidiaritāte (neekskluzīvas kompetences gadījumā)
            
            
               Priekšlikums ir Eiropas Savienības ekskluzīvā kompetencē.
            
            
               •Proporcionalitāte
            
            
               Priekšlikums ir samērīgs ar mērķi izveidot juridiskās, vidiskās, ekonomiskās un sociālās pārvaldības satvaru zvejas darbībām, ko Savienības kuģi veic trešās valsts ūdeņos, kā noteikts Kopējās zivsaimniecības politikas regulas 31. pantā. Priekšlikums atbilst šiem noteikumiem, kā arī minētās regulas 32. panta noteikumiem par finansiālo palīdzību trešām valstīm.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaudes
            
            
               Komisija 2015. gadā retrospektīvi (ex post) izvērtēja 2013.–2016. gada protokolu, kas pievienots ar Gabonu noslēgtajam PNZN, un provizoriski (ex ante) – iespējamu protokola atjaunošanu.
            
            
               Izvērtējumā secināts, ka ES zvejas sektorā ir liela interese par zvejošanu Gabonas ūdeņos un ka protokola atjaunošana ir abu pušu interesēs. Turklāt protokola atjaunošana palīdzētu stiprināt reģiona zvejniecību uzraudzību, kontroli un pārraudzību un veicinātu to labāku pārvaldīšanu.
            
            
               No ES skatpunkta ir svarīgi saglabāt instrumentu, kurš ļauj apakšreģionālā līmenī īstenot padziļinātu nozarisku sadarbību ar nozīmīgu okeāna pārvaldības dalībnieku, kura jurisdikcijā atrodas plaši zvejas apgabali. Ciešāku attiecību veidošana ar Gabonu turklāt palīdzēs veidot alianses ICCAT ietvaros. Bez tam ES flotei tas nozīmē atkārtoti noteikt piekļuvi svarīgam zvejas apgabalam, kurā izvērst ieguves stratēģijas saskaņā ar daudzgadu starptautisko tiesisko regulējumu. Paredzētais jaunais protokols gan ES zvejas sektoram, gan partnervalstij ir svarīgs arī tāpēc, ka Libervila, kura atrodas zvejas resursu intensīvas izmantošanas apgabala vidū, ir potenciāla izkraušanas osta. Gabonas iestāžu mērķis ir turpināt attiecības ar ES, lai stiprinātu okeāna pārvaldību, tālab izmantojot īpašu nozarisko atbalstu un tā dotās daudzgadu finansēšanas iespējas, kā arī ar kuģu darbību uzsākt savas pārstrādes nozares industrializāciju, lai tādējādi veicinātu savas ekonomikas dažādošanu.
            
            
               •Apspriešanās ar ieinteresētajām personām
            
            
               
                  Izvērtēšanas procesā notika apspriešanās ar dalībvalstīm, nozares pārstāvjiem, starptautiskām pilsoniskās sabiedrības organizācijām, kā arī ar Gabonas zivsaimniecības pārvaldītājiem un pilsonisko sabiedrību. Apspriešanās notika arī Tāljūras flotes konsultatīvajā padomē.
               
            
            
               •Ekspertu atzinumu pieprasīšana un izmantošana
            
            
               
                  Saskaņā ar Kopējās zivsaimniecības politikas regulas 31. panta 10. punktu Komisija ex post un ex ante izvērtējumu veikšanai piesaistīja neatkarīgu konsultantu.
               
            
            
               4.IETEKME UZ BUDŽETU
            
            
               
                  Regulas projekts Savienības budžetu neietekmē.
               
            
            
               5.CITI ELEMENTI
            
            
               •Īstenošanas plāni un uzraudzības, novērtēšanas un ziņošanas kārtība
            
            
               
                  Šī procedūra tiek uzsākta līdztekus procedūrām, kas attiecas uz Padomes lēmumu par to, lai Savienības vārdā parakstītu un provizoriski piemērotu protokolu, ar ko īsteno Partnerattiecību nolīgumu zivsaimniecības nozarē starp Gabonas Republiku un Eiropas Kopienu, un Padomes lēmumu par minētā protokola noslēgšanu. Šo regulu piemēros, tiklīdz saskaņā ar protokolu kļūs iespējamas zvejas darbības, t. i., no protokola provizoriskās piemērošanas sākuma dienas.
               
            
            
               2021/0128 (NLE)
            
            
               Priekšlikums
            
         
         
            
               PADOMES REGULA
            
            
               par tādu zvejas iespēju iedalīšanu, kuras paredzētas protokolā (2021.–2026. gadam), ar ko īsteno Partnerattiecību nolīgumu zivsaimniecības nozarē starp Gabonas Republiku un Eiropas Kopienu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 43. panta 3. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)2007. gada 11. jūnijā stājās spēkā Partnerattiecību nolīgums zivsaimniecības nozarē starp Gabonas Republiku un Eiropas Kopienu
                  2
                (“nolīgums”), kas apstiprināts ar Padomes Regulu (EK) Nr. 450/2007
                  3
               . Nolīguma protokols, ar ko nosaka nolīgumā paredzētās zvejas iespējas un finansiālo ieguldījumu, zaudēja spēku 2016. gada 23. jūlijā.
            
            
               (2)Komisija Eiropas Savienības vārdā ir risinājusi sarunas par jaunu protokolu, kas būs spēkā 5 gadus (“protokols”).
            
            
               (3)Šīm sarunām noslēdzoties, 2021. gada 10. februārī protokols tika parafēts.
            
            
               (4)[...] Padome pieņēma Lēmumu (ES) 2021/...
                  4
                par jauna protokola parakstīšanu un provizorisku piemērošanu, ņemot vērā tā noslēgšanu vēlāk. 
            
            
               (5)Uz protokola piemērošanas laikposmu būtu jānosaka protokolā noteikto zvejas iespēju iedalījums dalībvalstīm.
            
            
               (6)Ņemot vērā ekonomisko nozīmi, kas saistīta ar Savienības zvejas darbībām Gabonas zvejas zonā, un vajadzību pēc iespējas saīsināt šādu darbību pārtraukuma laikposmu, šai regulai būtu jāstājas spēkā pēc iespējas drīzāk.
            
            
               (7)Lai Savienības kuģu zvejas darbības būtu iespējamas, protokols tiks piemērots provizoriski no tā parakstīšanas dienas. Tāpēc šī regula būtu jāpiemēro no tās pašas dienas,
            
            
               IR PIEŅĒMUSI ŠO REGULU.
            
            
               1. pants
            
            
               Zvejas iespējas, kuras noteiktas protokolā (2021.–2026. gadam), ar ko īsteno Partnerattiecību nolīgumu zivsaimniecības nozarē starp Gabonas Republiku un Eiropas Kopienu (“protokols”), dalībvalstīm iedala šādi:
            
            
               a)Tunzivju seineri:
            
            
               Spānija:
                     [15]
                     kuģi
            
            
               Francija:
                     [12]
                     kuģi
            
            
               b)Kuģi tunzivju zvejai ar makšķerrīkiem:
            
         
         
            
               Spānija:
                     [5]
                     kuģi
            
            
               Francija:
                     [1]
                     kuģis
            
            
               c)Traleri:
            
            
               Spānija:
                     [pm]
                     kuģi
            
            
               xx:
                     [pm]
                     kuģi
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no protokola parakstīšanas dienas.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        Norādes pieņemtas Lauksaimniecības un zivsaimniecības padomes 3418. sēdē, kas notika 2015. gada 22. oktobrī.
               
               
                  
                     (2)
                  
                        Partnerattiecību nolīgums zivsaimniecības nozarē starp Gabonas Republiku un Eiropas Kopienu (OV L 109, 26.4.2007., 3. lpp.).
               
               
                  
                     (3)
                  
                        Padomes Regula (EK) Nr. 450/2007 (2007. gada 16. aprīlis), lai noslēgtu Partnerattiecību nolīgumu zivsaimniecības nozarē starp Gabonas Republiku un Eiropas Kopienu (OV L 109, 26.4.2007., 1. lpp.).
               
               
                  
                     (4)
                  
                        Padomes Lēmums (ES) 2021/... (2021. gada ...) par ...(OV C [...], [...], [...]. lpp.).